คลังส่งซิกถึงเวลารีดภาษีเพิ่มรายได้ประเทศ
รมว.คลัง สังสัญญาณรีดภาษีหารายได้ เสริมฐานะการคลังให้เพียงพอกับรายจ่าย ถึงแม้ว่ายังมีช่องกู้เพิ่มมาใช้ได้
24 มี.ค. 2564

นายอาคม เติมพิทยาไพสิฐ รมว.คลัง กล่าวว่า สิ่งสำคัญในระหว่างนี้ คือ การวางแผนเพิ่มประสิทธิภาพการจัดเก็บรายได้ ทั้งจากการเก็บภาษี และรายได้จากการนำส่งของรัฐวิสาหกิจ เพราะหลังเศรษฐกิจฟื้นตัวจากโควิด-19 จะส่งผลดีต่อการจัดเก็บรายได้ของรัฐบาลในส่วนต่างๆ ให้เพิ่มขึ้น
นอกจากนี้ คลังยังต้องเร่งปรับปรุงประสิทธิภาพการจัดเก็บภาษี เพื่อที่เมื่อเศรษฐกิจฟื้นตัวดีขึ้นแล้ว จะได้ดำเนินการสามารถขยายฐานการเก็บภาษี ให้คนเข้ามาอยู่ในระบบภาษีมากขึ้น ทำให้ประเทศมีรายได้เพิ่มสอดคล้องกับภาพรวมการใช้จ่ายที่ตอนนี้สูงกว่ารายได้อยู่มาก ดังนั้นด้านการใช้จ่ายจึงต้องประหยัด เน้นลงทุนในโครงการที่คุ้มค่า และต้องเป็นโครงการที่มีความพร้อมลงทุนอย่างแท้จริง
นายอาคม กล่าวว่า หลังจากนี้รายได้ของรัฐบาลจะค่อยๆ ปรับตัวดีขึ้น ซึ่งรัฐบาลยังมีแหล่งเงินจากส่วนอื่นๆ เช่น การกู้เงิน ที่รัฐบาลยังมีช่องว่างทำได้ ทั้งการกู้เพื่อมาลงทุนในโครงการพัฒนาประเทศ และการกู้เพื่อปิดหีบงบประมาณ โดยการกู้เงินจะต้องมีการพิจารณาอย่างรอบคอบ